b'\n_START_ARTICLE_\nKolektyvinis darbo gin\xc4\x8das (Lietuva)\n_START_PARAGRAPH_\nKolektyvinis darbo gin\xc4\x8das Lietuvos darbo teis\xc4\x97je \xe2\x80\x93 nesutarimas tarp darbuotoj\xc5\xb3 ir j\xc5\xb3 atstov\xc5\xb3 bei darbdavio ir jo atstov\xc5\xb3 d\xc4\x97l kolektyvin\xc4\x97s sutarties sudarymo, kolektyvini\xc5\xb3 sutar\xc4\x8di\xc5\xb3 ir normini\xc5\xb3 darbo teis\xc4\x97s akt\xc5\xb3 nevykdymo ar netinkamo vykdymo, d\xc4\x97l kurio yra pa\xc5\xbeeid\xc5\xbeiami kolektyviniai darbuotoj\xc5\xb3 interesai ir teis\xc4\x97s (LR darbo kodeksas, 68 str.).\n_START_SECTION_\nReikalavim\xc5\xb3 i\xc5\xa1k\xc4\x97limas ir nagrin\xc4\x97jimas\n_START_PARAGRAPH_\nReikalavimus darbdaviui turi teis\xc4\x99 i\xc5\xa1kelti ir \xc4\xafteikti \xc4\xafmon\xc4\x97je veikianti profesin\xc4\x97 s\xc4\x85junga, \xc4\xafmon\xc4\x97je veikian\xc4\x8di\xc5\xb3 profesini\xc5\xb3 s\xc4\x85jung\xc5\xb3 jungtin\xc4\x97 atstovyb\xc4\x97, ekonomin\xc4\x97s veiklos \xc5\xa1akos profesini\xc5\xb3 s\xc4\x85jung\xc5\xb3 organizacija (tuo atveju, kai darbuotoj\xc5\xb3 kolektyvo susirinkimas jai perdav\xc4\x97 darbuotoj\xc5\xb3 atstovavimo ir gynimo funkcijas) arba darbo taryba (LR DK 69 str. 1 d.). Reikalavimus darbdavi\xc5\xb3 organizacijai turi teis\xc4\x99 i\xc5\xa1kelti nacionaliniu, \xc5\xa1akos ar teritoriniu lygiu veikian\xc4\x8dios profesin\xc4\x97s s\xc4\x85jungos ar j\xc5\xb3 organizacijos (susivienijimai, federacijos, centrai ir kt.). Reikalavimai turi b\xc5\xabti tiksliai apibr\xc4\x97\xc5\xbeti, motyvuoti, i\xc5\xa1d\xc4\x97styti ra\xc5\xa1tu ir \xc4\xafteikti darbdaviui ar darbdavi\xc5\xb3 organizacijai._NEWLINE_Darbdavys ar darbdavi\xc5\xb3 organizacija gautus reikalavimus privalo i\xc5\xa1nagrin\xc4\x97ti ir per 7 dienas nuo j\xc5\xb3 gavimo dienos apie savo sprendim\xc4\x85 ra\xc5\xa1tu prane\xc5\xa1ti reikalavimus i\xc5\xa1k\xc4\x97lusiems darbuotoj\xc5\xb3 atstovams. Jeigu \xc5\xa1is sprendimas darbuotoj\xc5\xb3 atstov\xc5\xb3 netenkina, jie gali inicijuoti kolektyvinio darbo gin\xc4\x8do nagrin\xc4\x97jim\xc4\x85 (LR DK 70 str.). Kolektyvinius darbo gin\xc4\x8dus nagrin\xc4\x97ja taikinimo komisija, darbo arbitra\xc5\xbeas ar tre\xc4\x8di\xc5\xb3j\xc5\xb3 teismas arba - vienos i\xc5\xa1 kolektyvinio darbo gin\xc4\x8do \xc5\xa1ali\xc5\xb3 reikalavimu - kolektyvinis darbo gin\xc4\x8das turi b\xc5\xabti nagrin\xc4\x97jamas pasitelkiant tarpinink\xc4\x85 (LR DK 71 str.).'